Medzinárodné letisko Ioannisa Kapodistriasa Korfu

Medzinárodné letisko Ioannisa Kapodistriasa Korfu alebo len Medzinárodné letisko Korfu (Κρατικός Αερολιμένας Κέρκυρας, "Ιωάννης Καποδίστριας") je vládou vlastnené letisko na gréckom ostrove Korfu v rovnomennom meste. Letisko slúži na pravidelné aj charterové lety z európskych miest. Letecká doprava je na vrchole prevádzky počas letnej sezóny medzi aprílom a októbrom. História Letisko bolo založené v roku 1937. Počas Druhej svetovej vojny bolo využívané nemeckými a talianskymi jednotkami ako základňa pre dopravné a bojové lietadlá. Počas vojny bola dĺžka dráhy 600 metrov. Na konci apríla 1949 bola predĺžená na 800 m. Ďalšie a posledné predĺženie dráhy začalo v roku 1957 a bolo dokončené v roku 1959, s celkovou dĺžkou 2 373 metrov. Prvý komerčný let sa uskutočnil 19. 4.1949 z Atén linkou Aerolínií TAE. 2. septembra 1950 na Korfu začala následne lietať tiež spoločnosť HELLAS. V roku 1962 bol vybudovaný malý terminál pre pasažierov, ktorý dnes slúži pre miestny aeroklub. V apríli 1965 sa letisko stalo medzinárodným, s prvým letom Olympic Airlines. Konštrukcia nového terminálu začala v roku 1968 a bola hotová v roku 1972. Referencie Zdroj Tento článok je čiastočný alebo úplný preklad článku Corfu International Airport na anglickej Wikipédii.